На основу члана 5. став 2. Закона о путевима („Службени гласник РС”, бр. 41/18 и 95/18 – др. закон) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**О КРИТЕРИЈУМИМА ЗА КАТЕГОРИЗАЦИЈУ**

**ЈАВНИХ ПУТЕВА**

**(,,Службени гласник РС”, број 38/19)**

I. УВОДНЕ ОДРЕДБЕ

Члан 1.

Овом уредбом утврђују се критеријуми за категоризацију јавних путева Републике Србије.

Члан 2.

Поједини изрази употребљени у овој уредби имају следеће значење:

1) *макрорегионална саобраћајна* *тежишта* су насеља са више од 100.000 становника у континуално изграђеном подручју са временским радијусом свакодневне гравитације становништва из ширег подручја 45–60 минута, а која су административни, културни, образовни, привредни, снабдевачки, здравствени и сл. центри више региона и/или Републике Србије са бројним функцијама међународног значаја;

2) *регионална саобраћајна* *тежишта* су насеља са 50.000 до 100.000 становника у гравитационом подручју са временским радијусом свакодневне гравитације становништва 30–45 минута, а која су административни, културни, образовни, привредни, снабдевачки, здравствени и сл. центри региона и/или више општина;

3) *подручна саобраћајна тежишта* су насеља са 10.000 до 50.000 становника која својим садржајима покривају увећани ниво свакодневних потреба становништва, као и ограничени број и обим повремених потреба са временским радијусом свакодневне гравитације становништва 15–30 минута, а која су мањи центри производње, занатства и делатности услуга са ограниченим нивоом административних, културних, образовних, здравствених функција;

4) *локална (општинска) саобраћајна тежишта* су насеља са 500 до 10.000 становника, која својим садржајима покривају свакодневне и ограничене повремене потребе становништва са временским радијусом свакодневне гравитације мањим од 15 минута;

5) *степен* *опслуживања територије и становништва уз државни пут I реда* је непосредна гравитациона зона путног потеза државног пута I реда која обухвата већи број саобраћајних тежишта вишег реда (макрорегионална и регионална);

6) *степен опслуживања територије и становништва уз државни пут II реда* је непосредна гравитациона зона путног потеза државног пута II реда која обухвата већи број саобраћајних тежишта нижег реда (регионална, подручна, општинска);

7) *степен директности међусобног повезивања саобраћајних тежишта* је фактор одступања (обилазни фактор) дужине путног потеза у односу на идеалну дужину између два саобраћајна тежишта (предност има потез са мањим фактором);

8) *урбанистички садржај* представља локације различитих намена (привредни центри, саобраћајни терминали, туристички центри, подручја за одмор и рекреацију, паркиралишта и сл.).

II. КРИТЕРИЈУМИ ЗА КАТЕГОРИЗАЦИЈУ ДРЖАВНИХ ПУТЕВА IА РЕДА

Члан 3.

Путеви се категоришу као државни путеви IА реда ако:

1) су део мреже међународних европских путева (Е – путеви) на територији Републике Србије, сходно Европском споразуму о главним међународним саобраћајним артеријама (AGR);

2) су саобраћајно повезани са путевима на територијама суседних држава;

3) повезују макрорегионална саобраћајна тежишта;

4) обезбеђују степен опслуживања територије и становништва уз државни пут I реда;

5) испуњавају техничке карактеристике за аутопут.

III. КРИТЕРИЈУМИ ЗА КАТЕГОРИЗАЦИЈУ ДРЖАВНИХ ПУТЕВА IБ РЕДА

Члан 4.

Путеви се категоришу као државни путеви IБ реда ако кумулативно испуњавају један од примарних и један од секундарних критеријума.

Примарни критеријуми:

1) да повезују макрорегионална, односно макрорегионална и регионална саобраћајна тежишта;

2) да су део мреже међународних европских путева (Е – путеви) на територији Републике Србије, сходно Европском споразуму о главним међународним саобраћајним артеријама (AGR);

3) да су саобраћајно повезани са путевима на територијама суседних држава који одговарају категорији државног пута I реда.

Секундарни критеријуми:

1) да обезбеђују степен опслуживања територије и становништва уз државни пут I реда;

2) да обезбеђују просечан годишњи дневни саобраћај (ПГДС) за 2017. годину већи од 5.000 возила на дан, на основу података о бројању саобраћаја ЈП ,,Путеви Србије”;

3) да обезбеђују степен директности међусобног повезивања макрорегионалних и регионалних саобраћајних тежишта.

IV. КРИТЕРИЈУМИ ЗА КАТЕГОРИЗАЦИЈУ ДРЖАВНИХ ПУТЕВА IIА РЕДА

Члан 5.

Путеви се категоришу као државни путеви IIA реда ако кумулативно испуњавају један од примарних и један од секундарних критеријума.

Примарни критеријуми:

1) да међусобно повезују регионална саобраћајна тежишта, регионална саобраћајна

тежишта и подручна саобраћајна тежишта, односно да међусобно повезују подручна саобраћајна тежишта;

2) да повезују регионална саобраћајна тежишта подручна саобраћајна тежишта са мрежом државних путева I реда;

3) да су саобраћајно повезани са путевима на територијама суседних држава који одговарају категорији државног пута II реда.

Секундарни критеријуми:

1) да је просечан годишњи дневни саобраћај (ПГДС) за 2017. годину већи од 2.000 возила на дан, на основу података о бројању саобраћаја ЈП ,,Путеви Србије”;

2) да обезбеђује степен опслуживања територије и становништва уз државни пут II реда;

3) да обезбеђује степен директности међусобног повезивања регионалних саобраћајних тежишта, односно подручних саобраћајних тежишта међусобно или са мрежом државних путева I реда.

V. КРИТЕРИЈУМИ ЗА КАТЕГОРИЗАЦИЈУ ДРЖАВНИХ ПУТЕВА IIБ РЕДА

Члан 6.

Путеви се категоришу као државни путеви IIБ реда ако кумулативно испуњавају један од примарних и један од секундарних критеријума.

Примарни критеријуми:

1) да међусобно повезују подручна саобраћајна тежишта, односно подручна саобраћајна тежишта и локална саобраћајна тежишта;

2) да повезују подручна саобраћајна тежишта, односно локална саобраћајна тежишта са мрежом државних путева I реда или IIА реда.

Секундарни критеријуми:

1) да је просечан годишњи дневни саобраћај (ПГДС) за 2017. годину већи од 1.000 возила на дан, на основу података о бројању саобраћаја ЈП ,,Путеви Србије”;

2) да обезбеђује степен опслуживања територије и становништва уз државни пут II реда.

VI. КРИТЕРИЈУМИ ЗА КАТЕГОРИЗАЦИЈУ ОПШТИНСКИХ ПУТЕВА

Члан 7.

Путеви се категоришу као општински путеви ако испуњавају један од следећих критеријума:

1) да повезују територију општине, односно града са државним путевима;

2) да повезују локална саобраћајна тежишта;

3) да повезују урбанистичке садржаје са државним путевима.

VII. КРИТЕРИЈУМИ ЗА КАТЕГОРИЗАЦИЈУ УЛИЦА

Члан 8.

Улице у граду се категоришу као примарне I реда ако испуњавају један од следећих критеријума:

1) да су истовремено трасе државних путева које пролазе кроз град;

2) да су истовремено трасе државних путева који почињу, односно завршавају се у граду;

3) да повезују државне путеве у граду.

Члан 9.

Улице у граду се категоришу као примарне II реда ако испуњавају један од следећих критеријума:

1) да повезују примарне улице I реда;

2) да повезују деловe града са примарним улицама I реда;

3) да повезују међусобно делове града.

Члан 10.

Улице у граду се категоришу као секундарне ако испуњавају један од следећих критеријума:

1) да повезују примарне улице II реда;

2) да повезују урбанистичке садржаје са примарним улицама.

Члан 11.

Улице у граду се категоришу као терцијарне ако испуњавају један од следећих критеријума:

1) да повезују секундарне улице;

2) да повезују међусобно урбанистичке садржаје;

3) да повезују урбанистичке садржаје са секундарним улицама.

Члан 12.

Улице у општинама се категоришу као примарне ако испуњавају један од следећих критеријума:

1) да су истовремено трасе државних путева;

2) да су истовремено трасе државних путева који почињу, односно завршавају се на територији општине;

3) да повезују државне путеве.

Члан 13.

Улице у општинама се категоришу као секундарне ако испуњавају један од следећих критеријума:

1) да повезују примарне улице;

2) да повезују урбанистичке садржаје са примарним улицама.

Члан 14.

Улице у општинама се категоришу као терцијарне ако испуњавају један од следећих критеријума:

1) да повезују секундарне улице;

2) да повезују међусобно урбанистичке садржаје;

3) да повезују урбанистичке садржаје са секундарним улицама.

VIII. ЗАВРШНЕ ОДРЕДБЕ

Члан 15.

Даном ступања на снагу ове уредбе престаје да важи Уредба о критеријумима за категоризацију државних путева (,,Службени гласник РС”, број 37/09).

Члан 16.

Ова уредба ступа на снагу осмог дана од дана објављивања у ,,Службеном гласнику Републике Србије”.

05 број 110-5047/2019

У Београду, 30. маја 2019. године

**Влада**

Председник,

**Ана Брнабић,** с.р.